KONE

[thumb|right|180px|''KONE'' galvenais birojs [Espo]]
***KONE Oyj*** ir starptautisks inženierijas un apkalpošanas uzņēmums, kura galvenais birojs atrodas Espo, Somijā. Tas ir ceturtais lielākais liftu un eskalatoru ražotājs pasaulē, *Kone* arī piedāvā automātiski atveramas durvis un vārtus. Uzņēmums veic arī šo iekārtu apkalpošanas un modernizācijas darbus. Kopš 1924. gada uzņēmumu kontrolē viena no Somijas bagātākajām ģimenēm Herlini; viņi arī ieņem  direktoru padomes priekšsēdētāja amatu. *Kone* somu valodā nozīmē "mašīna".

Uzņēmuma grupa ir organizēta divās biznesa līnijās: *Service Business* (apkalpošanas bizness) un *New Equipment Business* (jaunu iekārtu bizness). Ģeogrāfiski *KONE* ir sadalīts četrās zonās: Amerika; Āzija un Klusais okeāns, Vidējie Austrumi un Āfrika; Eiropa; Lielā Ķīna.

*Kone* B klases akcijas tiek kotētas biržā *[[Nasdaq Helsinki]]*. Lielākie akcionāri (2025. gada janvārī): Anti Herlins (23,35 % kapitāldaļu, 62,43 % balss tiesību), *Polttina Oy* (3,26 %), *Wipuren varainhallinta Oy* (3,09 %).

## Vēsture
1908. gadā Helsinkos bijušajos staļļos tika izveidota mašīnu darbnīca *Tamro*, kurā remontēja un atjaunoja dažādas iekārtas. 1910. gada 27. oktobrī *Tamro* īpašnieki apvienojās uzņēmumā *Kone*, bet vēlāk pārdeva savu biznesu Somijas vadošajam elektrodzinēju un iekārtu ražotājam *[[ABB Oy|Ab Gottfr. Strömberg Oy]]*. *Kone* pārvietojās uz *Strömberg* rūpnieciskajiem īpašumiem un veica *Strömberg* agrāk iegādāto dzinēju atjaunošanu un pārdošanu ar *KONE* nosaukumu. *Stromberg* bija liftu importēšanas licence no Zviedrijas uzņēmuma *Graham Brothers*, kuru tā nodeva *Kone*.
Pirmā pasaules kara laikā uzņēmums piegādāja Krievijas armijai munīciju, kas deva lielu ienākumu pieaugumu.

Pēc Somijas neatkarības iegūšanas beidzās *Graham Brothers* licence. *Strömberg* visu liftu nodaļu pievienoja *Kone*. 1919. gadā *Kone* sāka pati savu liftu izgatavošanu un uzstādīšanu. Tā kā pēckara Somijā bija mazs pieprasījums pēc liftiem, uzņēmums ražoja dažādus patēriņa preces, piemēram, karbīda lampas, kafijas dzirnaviņas, slidas.

Līdz 1924. gadam ekonomika bija atkopusies, un *Kone* pārdeva jau 100 liftus gadā. Savukārt mātes uzņēmums *Strömberg* bija tuvu bankrotam, un *Kone* tika pārdota Haraldam Herlinam. 1927. gadā *Kone* pārvietojās uz lielākām telpām bijušajā margarīna fabrikā. Ražošana pieauga līdz 320 liftiem 1928. gadā. 1930. gadu Lielā Depresija pārdošanu samazināja līdz 1924. gada līmenim. 1933. gadā *Kone* sāka rūpniecisko celtņu, kā arī elektrodzinēju ražošanu. Vēlāk sāka ražot arī telferus, konveijerus un konveijeru sistēmas.

Otrajā pasaules karā *Kone* piegādāja armijai munīciju un koksnes gāzģeneratorus transportlīdzekļiem. Pēc Helsinku bombardēšanas un rūpniecisko celtņu pieprasījuma pieauguma *Kone* celtņu ražotni 1943. gadā pārcēla uz 55 km attālo Hivinkē.

Pēc kara beigām Somijai bija jāmaksā reparācijas Padomju Savienībai. No 1945. līdz 1952. gadam *KONE* uz PSRS nosūtīja 108 liftus, 202 rūpnieciskos celtņus un 265 elektriskās vinčas, kurus apmaksāja Somijas valdība. Arī pēc reparāciju programmas beigām uzņēmums uz PSRS turpināja eksportēt savu produkciju. Pašas Somijas būvniecības nozare pēc kara neatkopās vēl ilgu laiku, tāpēc iekšzemes pieprasījums pēc liftiem bija ļoti zems. Savukārt rūpniecībā bija nepieciešami celtņi un telferi. Tā kā Somijas ostas paplašinājās un modernizējās, *Kone* 1950. gadā sāka ražot ostu celtņus.

1950. gados Somijā beidzot sākās plaša būvniecība. Lielākām un augstākām celtnēm bija nepieciešamība liftiem izstrādāt attīstītākas kontroles sistēmas un automātiski atveramās durvis. 1957. gadā Zviedrijā tika atklāts pirmais ārzemju apakšuzņēmums *AB Kone Hissar*, kas nodarbojās ar liftu pārdošanu un apkalpošanu Zviedrijā. 1950. gados tika iegadāta Rāhes tērauda lietuve *Raahen Teräsvalimo Oy*.

1967. gadā Hivinkē tika atklāta moderna liftu ražotne, spēja ražot divreiz vairāk par Somijas pieprasījumu. 1968. gadā *Kone* iegādājās *[[ASEA]]* liftu biznesu, kurai bija filiāles arī Norvēģijā un Dānijā un bija lielāks par pašu *Kone*. 1969. gadā tika nopirkts Spānijas *Eguren*, 1970. gadā Austrijas *Sowitsch*, 1971. gadā *Falconi* Francijas filiāle, 1973. gadā VFR *Hävemeier & Sander*, 1974. gadā Anglijas *Whitbread*. 1974. gadā *Kone* iegādājās *[[Westinghouse Electric (1886)|Westinghouse]]* nerentablo Eiropas liftu biznesu. Četru gadu laikā panākot peļņu bijušajā *Westinghouse* biznesā, *Kone* kļuva pa vienu no pasaulē vadošajiem liftu ražotājiem kopā ar *[[Otis Elevator Company|Otis]]*, *[[Schindler (uzņēmums)|Schindler]]* un *[[ThyssenKrupp|Thyssen]]*. Uzņēmumam laba izdevība radās, kad 1973.—1974. gada naftas krīzes laikā kuģu būvētājiem lielu tankkuģu būvēšanai bija nepieciešami jauni celtņi.

1980. gados *Kone* paplašinājās, iegādājoties uzņēmumus un ieejot jaunos ģeogrāfiskos tirgos. 1981. gadā kompānija nopirka ASV liftu ražotāju *Armor Elevator Company*, kas turpināja darboties neatkarīgi. Tika apgūtas jaunas nozares: elektroniskās medicīnas tehnoloģijas (*KONE Instrument Division*), koksnes kraušanas iekārtas celulozes un papīra rūpniecībai (*KONE Wood*), augstspiediena hidrauliskās cauruļsistēmas (*GS-Hydro*), kā arī citas mazākas. 1982. gadā tika iegādāta *Navire Cargo Gear Oy*; 1983. gadā tika nopirkta Apvienotās Karalistes *MacGregor International*; abas kompānijas tika apvienotas ar nosaukumu (*MacGregor-Navire*), kas nodarbojās ar kuģu iekraušanas risinājumiem. 1980. gados *Kone* Hivinkē izveidoja pētniecisko laboratoriju, lai neatpaliktu jaunu produktu izveidē.

1990. gadu sākumā, iestājoties globālai recesijai, tika nolemts paturēt tikai liftu, eskalatoru un automātisko durvju biznesu, pārējās nozares pārdodot. 1993. gadā Zviedrijā bāzētai starptautiskai grupai *Incentive* tika pārdota *MacGregor-Navire*. 1994. gadā *GS-Hydro* tika pārdota *GSH International*; *KONE Wood* pārdeva Austrijas *[[Andritz AG]]*; celtņu nozari apvienoja vienā uzņēmumā *[[Konecranes|KCI Konecranes International]]* un pārdeva Zviedrijas investīciju kompānijai *[[Industri Kapital]]*. 1995. gadā tika pārdota *Kone* medicīnas iekārtu nodaļa ASV *Thermo Clinical Labsystems*; arī pārdots *Raahen Teräsvalimo Oy*. 
1994. gada *Kone* iegādājās ASV ceturto lielāko liftu kompāniju *Montgomery Elevator Company*. Tika iegūtas atlikušās daļas Vācijas *O&K Rolltreppen*. Notika iespiešanās Ķīnas un Indijas tirgū.

1996. gadā *Kone* prezentēja lineāro dzinēju tehnoloģiju liftiem, kas ļāva izveidot mašīntelpu bez lielā paaugstinājuma virs šahtas un ietaupīt elektroenerģiju, salīdzinot ar hidrauliskiem liftiem. Ar jauno cēlējmašīnu *EcoDisc* un bezmašīntelpas liftu *MonoSpace* *Kone* bija pirmā pasaulē ar šādu tehnoloģiju.
1998. gadā tika noslēgta stratēģiska alianse ar Japānas *[[Toshiba]] Elevator and Building Systems Corporation*.

thumb|left|140px|logotips līdz 2023. gadam
2002. gadā *Kone* iegādājās par sevi lielāku Somijas konglomerātu *[[Partek]]*. 2003. gadā *Kone* nolēma paturēt tikai kravu iekraušanas biznesu, kas tika reorganizēts jaunā kompānijā *[[Cargotec]]*, bet pārējo pārdot. 2003. gadā somu investoru grupai tika pārdots bijušās *Partek* kaļķakmens pārstrādātājs *Nordkalk*. 2003. gadā *[[Valmet]]* mežizstrādes nodaļa tika pārdota Japānas *[[Komatsu]] Forest*; minerālvates izolācijas ražošanas uzņēmuma *Paroc* daļas, kas piederēja *Partek*, tika pārdotas pašam *Paroc*. 2004. gadā ASV kompānijai *[[AGCO]]* tika pārdots traktoru ražotājs *[[Valtra]]*, kā arī *Sisu Diesel*; *[[Sisu Auto]]* tika pārdots Somijas investoru grupai. 2004. gada beigās *Kone Cargotec* iegādājās globālo jūras kravu plūsmu risinājumu ražotāju *MacGREGOR* no Zviedrijas *Industri Kapital* un *Gambro AB*.
2004. gadā uzņēmums izstrādāja liftu tehnoloģiju *KONE MaxiSpace*, kas iztiek bez pretsvara, ļaujot palielināt kabīni tāda paša lieluma šahtā ar pretsvaru. 2007. gadā kompānija paziņoja , ka tā pārtrauc hidraulisko liftu ražošanu, pilnībā pārejot uz *EcoSpace* tehnoloģiju.

2005. gada 1. jūnijā *Kone* tika sadalīts divos uzņēmumos: liftu, eskalatoru un automātisko durvju bizness palika jaunajai *KONE*, bet pārējais tika atdalīts uzņēmumā *[[Cargotec]]*.
2005. gadā *Kone* iegādājās *Stewart Moskal* no *[[Schindler Elevator]]*. Februārī kopā ar Ķīnas *Giant Elevator* izveidots kopuzņēmums *Giant Kone Elevator Company Ltd.*, kurā *Kone* iederēja 40 %. Aprīlī kopā ar *[[Toshiba]] Elevator and Building Systems Corporation* izveidots kopuzņēmums eskalatoru ražošanai Ķīnā, kurā *Kone* pieder 70 %. Decembrī iegādāti Malaizijas *Fuji Lift & Escalator* 80 % kapitāldaļu.
2006. gadā Francijā tika nopirkts uzņēmums *Evin SAS*.
2007. gadā tika iegādāti liftu apkalpošanas uzņēmumi: *MIRO Elevators Limited* (Kanāda), *UAB Elektros Pavara ir Ko* (Lietuva), *RSU5* (Krievija), *Florida Coast Elevator, Inc.* (ASV).
2008. gadā nopirkti uzņēmumi: *ARA Lyo* (Francija), *RPG Mantenimiento S.L.* (Spānija), *Arundel Elevator Company* (ASV), *International Elevator Company* (ASV), *TECAS S.A.* (Spānija).
2009. gadā *Kone* ASV nopirka *Fairway Elevator Compan* un *Excel Elevator Inc*.

2010. gadā tika  iegādāti liftu apkalpošanas uzņēmumi: *ASBA Mantenimientos S.L* (Spānija), *Reliant Elevator Company* (ASV), *MARVI Elevator* (Spānija), *Virginia Elevator Company* (ASV), kā arī Francijas automātisko durvju apkalpotājs *ATPE-AMIB S.A.*
2011. gadā no *CNIM Canada* tika nopirkts liftu un eskalatoru bizness. Palielināta daļa kopuzņēmumā *GiantKONE* līdz 80 %.
2012. gadā tika nopirkts ASV uzņēmums *Eagle Elevator*.
2013. gadā tika iegādāti uzņēmumi: *Isralift* (Izraēla), *Ennis Lifts* (Īrija). 2013. gada aprīlī Ķīnā, Kunšanā tika atvērta uzņēmuma lielākais ražošanas centrs *KONE Park*, kur izvietotas pētniecības un inženierijas telpas, trīs liftu ražotnes un viena eskalatoru rūpnīca.
2013. gadā *KONE* ieviesa *UltraRope* tehnoloģiju ar supervieglu trosi, kam serde veidota no oglekļa dzīslām.
2014. gadā tika nopirkts Itālijas uzņēmums *Manutenzione Installazione Ascensori SpA*.
2015. gadā tika iegādāti liftu apkalpošanas vai izplatīšanas uzņēmumi: *Janzhoff Aufzüge GmbH* (Vācija), *British company Express Elevators Ltd.* (Apvienotā Karaliste), *Klostermann Aufzüge GmbH* (Vācija), *Lift Modus d.o.o.* (Horvātija). Septembrī tika izveidota jauna tehnoloģiju un inovāciju nodaļa. Ķīnas *KONE Park* tika atklāts 36 stāvu (235,6 m) izmēģinājumu tornis.
2016. gadā tika nopirkti liftu uzņēmumi *American Capital Elevator Services*, *American City Elevator Company*. Februārī *Kone* noslēdza vienošanos ar *[[IBM]]* par *Watson* lietu interneta mākoņu platformas izmantošanu, kas vāktu datus no liftu sistēmām, analizēto tos, un prognozētu iespējamās problēmas.
Augustā tika iegūti *GiantKONE* atlikušie 20 % kapitāldaļu. Iegūts vairākums Spānijas liftu uzņēmumā *Citylift*. Allenā, Teksasā tika atvērta pētniecības un attīstības centrs, kas apkalpotu Amerikas reģionu.
2016. gadā *Kone* Hamburgas *Elbphilharmonie* koncertzālē uzstādīja pasaulē pirmo izliektu eskalatoru.
2017. gada martā Titiri, Somijā tika atklāta pasaulē dziļākā liftu izmēģinājumu šahta (350 metru).
2017. gadā tika iegādāts Vācijas uzņēmums *Alois Kasper GmbH*, Honkongā tika nopirkts liftu apkalpošanas uzņēmums *Shan On Engineering Company*.

2020. gada 28. janvārī *Kone* paziņoja, ka Vācijas uzņēmumam *[[ThyssenKrupp]]* ir iesniedzis nesaistošu piedāvājumu, lai iegādātos tā liftu tehnoloģiju biznesu. 17. februārī *Kone* nolēma neturpināt sarunas ar *ThyssenKrupp* un paziņoja, ka turpinās sarunas ar diviem privātā kapitāla investoriem.
2023. gada oktobrī *Kone* paziņoja par savas darbības Krievijā pārdošanu pārvaldītājsabiedrībai *S8 Capital*.
2024. gada 8. maijā *Kone* paziņoja, ka ir iegādājies Austrālijā bāzētu individuāli izstrādātu liftu un eskalatoru risinājumu piegādātāju *Orbitz Elevators*.
2026. gada 16. martā *Bloomberg News*, atsaucoties uz neoficiāliem avotiem, ziņoja, ka *KONE* risina sarunas, lai iegādātos Vācijas uzņēmumu *TK Elevator* (tas 2020. gadā atdalījās no *ThyssenKrupp*), kas gatavojas sākotnējam publiskajam piedāvājumam.

## ''KONE'' Latvijā
1994. gada 8. novembrī tika dibināts *KONE Elevators Oy* meitasuzņēmums SIA *KONE Lifti Latvija*. Uzņēmums veic jaunu liftu, eskalatoru un pacēlāju uzstādīšanu un modernizāciju, kā arī esošo liftu, tai skaitā padomju laika un pirmskara, apkalpošanu.

## Attēlu galerija

Kone EcoDisc.jpg| *Kone EcoDisc* lifta trošu mehānisms
KONE UltraRope in elevator shaft.jpg| *KONE UltraRope* lifta šahta
KONE escalator.jpg| *KONE* eskalators


## Atsauces

## Ārējās saites
* Oficiālā mājaslapa
* KONE Lifti Latvija